《江虞仲生日》
宋代·王庭圭

王春正月东风回，星桥铁锁明夜开。鳌山千仞接云汉，平地五色移蓬莱。

公家今夕果何夕，适逢间气生英才。清都虎豹失呵禁，九关转钮驱河魁。

烂柯山头瑞烟起，太白之精天上来。却来人间知几载，少日声名震寰海。

太学高文擅俊场，江南刺史多遗爱。江边父老祝长年，南极年来一星在。

明年此夕从宸游，鳌山正出鳌头外。新莺百啭柳初青，龙池凤阁遥相待。

作者简介：（1080—1172）宋吉州安福人，字民瞻，号卢溪。徽宗政和八年进士。为茶陵丞，有能政。高宗绍兴中，胡铨上疏乞斩秦桧等，谪新州，庭圭独以诗送行。绍兴十九年，坐讪谤编管辰州。桧死，许自便。孝宗即位，除国子监主簿。乾道中除直敷文阁。博学兼通，工诗，尤精于《易》。有《卢溪集》、《易解》、《沧海遗珠》等。